Pilsētas kanāls

**Pilsētas kanāls** ir mākslīgi veidota ūdenstece Rīgas pilsētas centrā Daugavas labajā krastā. Tas ir 3,2 kilometrus garš, apmēram 2 metrus dziļš, ar 14 dažāda platuma tiltiem. Sākas pie Centrāltirgus augšpus Dzelzceļa tiltam. Kanālam gandrīz nav krituma un regulāras caurplūdes. Abos kanāla galos ierīkotas slūžas vējuzplūdu novēršanai, un to ieskauj 19. gadsimtā tapušie kanālmalas apstādījumi.

## Vēsture
1857. gadā Krievijas Impērijas ķeizars Aleksandrs II atļāva nojaukt Rīgas nocietinājuma vaļņus, bet pēc gada apstiprināja ieceri vaļņu vietā izveidot pilsētas kanālu, ko varētu izmantot preču pārvadāšanai ar nelieliem kuģiem, un kā ūdens rezervuāru pilsētas ugunsgrēku gadījumā. Gar kanāla malu ieplānoja izveidot atpūtas vietas pilsētniekiem. Kanāla trase gandrīz sakrīt ar nocietinājuma grāvja trasi. Grāvja sākums no Daugavas pie tagadējā Centrāltirgus līdz Krišjāņa Valdemāra ielai. Šo kanāla galu aizbēra izveidojot ielas turpinājumu līdz Daugavai. Tagadējais kanāla otrs gals līdz Daugavai izveidots no bijušā Citadeles grāvja. Kanāla pamatā ir 90 m platais Rīgas aizsarggrāvis, kas bija nozīmīgs faktors pilsētas militārajā aizsardzībā viduslaikos. Tagadējo izskatu kanāls ieguva sākot ar 1857. gadu, kad pamazām sāka nojaukt fortifikācijas būves: pilsētas nocietinājumu grāvi savienoja ar vienu no citadeles nocietinājuma grāvjiem, daļēji aizbēra un krastus nostiprināja ar ozolkoka plankām. Kanāla līkumi joprojām aptuveni atgādina kādreizējo nocietinājumu kontūras.

400 metrus garā kanāla daļa līdz dzelzceļam, saukta **Kārļa baseins** (vācu: *Karlsbassin*) vai Ostas baseins (vācu: *Hafenbassin*), izveidota 1792. gadā pie Kārļa ravelīna. Vēsturiskais nosaukums aizgūts no Kārļa vārtiem (vācu: *Karls Pforte*) pilsētas nocietinājuma valnī, kas savukārt nosaukti Zviedrijas karaļa Kārļa XI vārdā.

Kārļa baseina daļa ir 50—60 metrus plata, kas turklāt sašaurināta, ar pāļiem nostiprinot Rīgas autoostas būvvietu 1964. gadā. Pārējā kanāla daļa gar Latvijas Nacionālo Operu, Bastejkalnu un cauri Kronvalda parkam veidota izmantojot aizsarggrāvju sistēmu pilsētas nocietinājumu priekšā.

Rīgas pilsētas kanāls pirms 1914.png|Rīgas pilsētas kanāls (pirms 1914)
Rīgas Vācu teātris pirms 1914.jpg|Rīgas pilsētas vācu teātris (pirms 1914)
Rīgas Politehniskais institūts pirms 1914.jpg|Rīgas Politehniskais institūts (pirms 1914)
Rigas_kanals_1928g_ziema.jpg|Rīgas kanāls 1928. gada ziemā


## Mūsdienas
Sagaidot Rīgas 800 gadu jubileju, Rīgas dome atvēlēja līdzekļus kanāla sakopšanai un malu nostiprināšanai. Pilsētas kanāla un kanālmalas rekonstrukcijas darbus uzsāka 2000. gadā un veica 2 kārtās. Pirmajā kārtā veica kanāla gultnes padziļināšanu līdz 2 m un nostiprināja krastus posmā no Daugavas līdz 13. janvāra ielai, un no Eksporta ielas līdz Kronvalda bulvārim. Vietās, kur bija saglabājusies vēsturiskā koka rievsienas virsdaļa (kopā 252 m garumā), to demontēja un atjaunoja. 2002. gada jūnijā pilnībā pabeidza otro kārtu: krastu apzaļumošanas darbus. Kaut arī masu mediji un Valsts kontrole plaši apcilāja tēmu par iespējamo nelietderīgo līdzekļu izšķērdēšanu, visi atzina, ka Pilsētas kanāls piedzīvojis fundamentālas pārmaiņas un tā vizuālais izskats ievērojami pārāks par tā pirmsrekonstrukcijas stāvokli.

Ar 2009. gada tūrisma sezonas sākumu atļauta motorizētu kuģošanas līdzekļu satiksme Pilsētas kanālā, atļaujot vienvirziena kustību ar limitētu ātrumu (5 km/h), tam izsniedzot speciālas pašvaldības atļaujas.

### Tilti
* Lastādijas ielas tilts
* Prāgas ielas tilts
* 13. janvāra ielas tilts (sākotnēji Marijas tilts)
* Krišjāņa Barona ielas tilts (sākotnēji Suvorova tilts)
* Timma tilts
* Brīvības laukuma tilts (sākotnēji Aleksandra tilts)
* Bastejkalna tilts (arī Agtes tilts)
* Krišjāņa Valdemāra ielas tilts (sākotnēji Nikolaja tilts)
* Kronvalda parka gājēju tilti
* Kronvalda bulvāra tilts
* Eksporta ielas tilts

## Pilsētas kanāls attēlos

Attēls:Kanalmala_riga_pirms.JPG|Kanāla krasts pirms rekonstrukcijas
Attēls:Kanalmala_Riga_peec.JPG|Kanāla krasts pēc rekonstrukcijas
Attēls:Brivostas_parvalde.JPG|Bijušās kafejnīcas "Vasara" (tagad Rīgas Brīvostas pārvaldes centrālais birojs) ēka
Attēls:Riga_canal_bridge.JPG|Gājēju tiltiņš pie Bastejkalna
Attēls:Kronvalda_tilts.JPG|Tilts pār kanālu pie Kronvalda parka
Attēls:Rigas_kanals.JPG|Kanāls pie Kronvalda parka


## Atsauces

## Ārējās saites
* Rīgas pilsētas virszemes ūdens objektu apsaimniekošanas koncepcijas 2008.-2013. gadiem. Kopsavilkums. (.pdf)